Rossiyada 31 dekabr kuni noma’lum shaxslar nomi sir tutilayotgan tijoriy banklardan biri serverini buzib kirishgan va hisobdan 95 million rubl miqdoridagi mablag‘ni o‘g‘irlashgan. Bu haqda 3 yanvar kuni huquqni muhofaza qilish organlariga asoslangan holda Interfaks agentligi xabar bergan. Manbaning aytishicha, bu hodisa juma kuni soat 07:00dan 09:00gacha bo‘lgan vaqt oralig‘ida sodir bo‘lgan. Jinoyatchilar o‘g‘irlangan pullarni turli banklardagi jismoniy va yuridik shaxslar nomiga ochilgan 690ta hisobga o‘tkazishgan. 1 yanvar kuni bu hodisa bo‘yicha jinoiy ish ochilgan. Shuningdek, 1 yanvarga o‘tar kechasi Moskvadagi banklardan biriga talonchilik hujumi uyushtirilgan. 1 yanvar kunining ilk soatida shahardagi banklardan biriga bostirib kirib, naqd pullarni o‘g‘irlashgan. Bu hujum keltirgan zarar miqdori 12 mln rublni tashkil etgan.